Ditšhišinyo tša go Ithuta Beibele—Ke Eng Seo se tla Dirago Gore go Bala Beibele go Thabiše
Na go a tšwafiša? Goba na go a lapološa? Wena o tla ikwa bjang ge o bala Beibele? Gantši go ithekgile ka gore o bala bjang. Anke re hlahlobe seo o ka se dirago gore o thabele go bala.
Kgetha Beibele ya leleme la mehleng yeno yeo e fetoletšwego ka tsela yeo e ka botwago. Ge e ba o bala Beibele yeo e nago le mantšu a mantši a thata goba ao a fetilwego ke nako e bile o sa a tsebe, o ka se thabele go e bala. Ka gona, nyaka Beibele ya leleme leo le kwešišegago gabonolo leo le tla go kgomago pelo. Le gona e swanetše go ba yeo e fetoletšwego ka kelohloko le ka tsela e nepagetšego. *
Diriša thekinolotši ya mehleng yeno. Lehono Beibele ga e hwetšagale feela ka kopi yeo e phrinthilwego eupša e hwetšagala le ka mokgwa wa elektroniki. Dibeibele tše dingwe di ka balwa Inthaneteng goba tša taoneloutwa dikhomphutheng, dithaboleteng goba difounong. Dibeibele tše dingwe di na le didirišwa tšeo di go dumelelago go hlahloba ditemana tše dingwe tšeo di sepedišanago le taba yeo o e balago goba gaešita le go e bapiša le Dibeibele tša diphetolelo tše dingwe. Beibele gape e hwetšagala ka tsela ya go theetšwa ge e ba o rata go theetša go e na le go bala. Batho ba bantši ba rata go theetša ge ba sepela ka dinamelwa tša batho bohle, ba hlatswa goba ba dira mediro e mengwe yeo e ka ba dumelelago go theetša. Ke ka baka la eng o sa leke mokgwa woo o swanelago maemo a gago?
Diriša didirišwa tša go ithuta Beibele. Didirišwa tša go ithuta di ka go thuša gore o ithute mo gontši ge o bala Beibele. Go na le mebapa ya dinaga tšeo go bolelwago ka tšona ka Beibeleng. Mebapa yeo e tla go thuša gore o tsebe moo dinaga tšeo o balago ka tšona di bego di le gona le go tswalanya ditiragalo le dinaga tšeo. Dihlogo tše bjalo ka tšeo di lego makasineng wo goba tšeo di lego karolong ya “Dithuto tša Beibele” Wepesaeteng ya jw.org/nso, di ka go thuša go kwešiša dikarolo tše dintši tša Beibele.
Bala ka mekgwa e sa swanego. Ge e ba o lakalela go bala Beibele go tloga mathomong go fihla mafelelong, ke ka baka la eng o sa thome ka karolo yeo e go kgahlago kudu? Ge e ba o nyaka go tseba ka baanegwa ba go tuma ba ka Beibeleng, o ka leka go bala ka baanegwa bao. Go newa mohlala wa mokgwa wo o ka dirago seo ka gona lepokising leo le rego, “ Ithute Beibele ka Kelohloko Gore o Tsebe Batho Bao e Bolelago ka Bona.” Goba mohlomongwe o ka nyaka go bala ka taba e itšego ka Beibeleng goba go ya ka tatelano ya ditiragalo. Ke ka baka la eng o sa leke o mongwe wa mekgwa ye?
^ par. 4 Ba bantši ba hweditše Phetolelo ya Lefase le Lefsa ya Mangwalo a Makgethwa e le e nepagetšego le yeo e ka botwago e bile e balega gabonolo. Beibele ye yeo e tšweleditšwego ke Dihlatse tša Jehofa e hwetšagala ka maleme a fetago a 130. O ka taonelouta kopi ya yona Wepesaeteng ya jw.org/nso goba wa taonelouta JW Library app. Ge e ba o rata, Dihlatse tša Jehofa di ka go tlišetša Beibele legaeng la gago.
ITHUTE BEIBELE KA KELOHLOKO GORE O TSEBE BATHO BAO E BOLELAGO KA BONA
Basadi ba bangwe bao ba botegago
1 Samuele kgaolo 25
Esitere dikgaolo 2-5, 7-9
1 Samuele dikgaolo 1-2
(Mmago Jesu) Mateo dikgaolo 1-2; Luka dikgaolo 1-2; bona gape le Johane 2:1-12; Ditiro 1:12-14; 2:1-4
Joshua dikgaolo 2, 6; bona gape le Baheberu 11:30, 31; Jakobo 2:24-26
Genesi dikgaolo 24-27
Genesi dikgaolo 17-18, 20-21, 23; bona gape le Baheberu 11:11; 1 Petro 3:1-6
Banna ba bangwe bao e bilego mehlala e mebotse
Genesi dikgaolo 11-24; bona gape le 25:1-11
1 Samuele dikgaolo 16-30; 2 Samuele dikgaolo 1-24; 1 Dikgoši dikgaolo 1-2
Diebangedi tša Mateo, Mareka, Luka le Johane
Ekisodo dikgaolo 2-20, 24, 32-34; Numeri dikgaolo 11-17, 20, 21, 27, 31; Doiteronomio kgaolo 34
Genesi dikgaolo 5-9
Ditiro dikgaolo 7-9, 13-28
Mateo dikgaolo 4, 10, 14, 16-17, 26; Ditiro dikgaolo 1-5, 8-12
DIDIRIŠWA TŠA GO ITHUTA BEIBELE TŠEO DI TŠWELEDITŠWEGO KE DIHLATSE TŠA JEHOFA
JW.ORG—Wepesaete ye e na le didirišwa tše dintši tša go ithuta, go akaretša karolo ya “Dipotšišo tša Beibele di a Arabja.” Gape e hlalosa kamoo go ka taoneloutwago JW Library app
‘Bonang Naga e Botse’—Poroutšha ye e na le mebapa le diswantšho tša mafelo ao go bolelwago ka ona ka Beibeleng
Insight on the Scriptures—Ye ke saeklopedia ya Beibele ya dibolumo tše pedi yeo e hlalosago ka batho, mafelo le mantšu ao a hwetšwago ka Beibeleng
‘Mangwalo ka Moka a Buduletšwe ke Modimo Gomme a a Hola’ —Puku ye ya go ithuta e hlalosa gore puku e nngwe le e nngwe ya Beibele e ngwadilwe neng, kae le gore ke ka baka la eng e ngwadilwe. Le gona, e nea kakaretšo ya dikagare tša puku e nngwe le nngwe ya Beibele
Beibele—Na ke Lentšu la Modimo Goba la Motho?—Puku ye e nyenyane yeo go yona go dirilwego nyakišišo ka kelohloko, e nea bohlatse bja gore Beibele ke Lentšu la Modimo leo le buduletšwego
Beibele—E na le Molaetša Ofe?—Poroutšha ye ya matlakala a 32 e hlalosa sehlogo sa Beibele ka boripana
Go Bala Beibele: Ke Eng Seo se tla Dirago Gore go e Bala go Thabiše?
mailto:?body=Go Bala Beibele: Ke Eng Seo se tla Dirago Gore go e Bala go Thabiše?%0a%0ahttps%3A%2F%2Fwww.jw.org%2Ffinder%3Fdocid%3D2017007%26wtlocale%3DSE%26srcid=share⊂ject=Go Bala Beibele: Ke Eng Seo se tla Dirago Gore go e Bala go Thabiše?